b'\n_START_ARTICLE_\nEuropos Taryba\n_START_SECTION_\nEuropos Tarybos nar\xc4\x97s\n_START_PARAGRAPH_\n1949\xc2\xa0m. gegu\xc5\xbe\xc4\x97s 5 d. Europos Taryb\xc4\x85 \xc4\xafk\xc5\xabr\xc4\x97 10 valstybi\xc5\xb3 (Airija, Belgija, Danija, Italija, Jungtin\xc4\x97 Karalyst\xc4\x97, Liuksemburgas, Norvegija, Nyderlandai, Pranc\xc5\xabzija, \xc5\xa0vedija). Prie j\xc5\xb3 prisijung\xc4\x97 Graikija ir Turkija (1949\xc2\xa0m.), Islandija ir Vokietija (1950\xc2\xa0m.), Austrija (1956\xc2\xa0m.), Kipras (1961\xc2\xa0m.), \xc5\xa0veicarija (1963\xc2\xa0m.), Malta (1965\xc2\xa0m.), Portugalija (1976\xc2\xa0m.), Ispanija (1977\xc2\xa0m.), Lichten\xc5\xa1teinas (1978\xc2\xa0m.), San Marinas (1988\xc2\xa0m.), Suomija (1989\xc2\xa0m.), Vengrija (1990\xc2\xa0m.), Lenkija (1991\xc2\xa0m.), Bulgarija (1992\xc2\xa0m.), \xc4\x8cekija, Estija, Lietuva, Rumunija, Slovakija ir Slov\xc4\x97nija (1993\xc2\xa0m.), Andora (1994\xc2\xa0m.), Albanija, Makedonija, Latvija, Moldova ir Ukraina (1995\xc2\xa0m.), Rusija (1996\xc2\xa0m.\xc2\xa0\xe2\x80\x93 2015\xc2\xa0m.), Kroatija (1996\xc2\xa0m.), Gruzija (1999\xc2\xa0m.), Arm\xc4\x97nija ir Azerbaid\xc5\xbeanas (2001\xc2\xa0m.), Bosnija ir Hercegovina (2002\xc2\xa0m.), Serbija (\xc4\xafstojo kaip Serbija ir Juodkalnija) (2003\xc2\xa0m.), Monakas (2004\xc2\xa0m.), Juodkalnija (2007\xc2\xa0m.)._NEWLINE_I\xc5\xa1 prad\xc5\xbei\xc5\xb3 Europos tarybai priklaus\xc4\x97 tik Vakar\xc5\xb3 Europos valstyb\xc4\x97s, bet po SSRS suirimo buvo priimtos ir buvusios SSRS \xc5\xa1alys. 2004\xc2\xa0m. spal\xc4\xaf 46-\xc4\x85ja Europos Tarybos nare tapo Monakas. Europos Tarybai priklausan\xc4\x8diose \xc5\xa1alyse gyvena daugiau kaip 800 milijon\xc5\xb3 \xc5\xbemoni\xc5\xb3._NEWLINE_Japonija, Jungtin\xc4\x97s Amerikos Valstijos, Kanada, Meksika ir \xc5\xa0ventasis Sostas turi steb\xc4\x97tojo status\xc4\x85 \xc4\xafvairiose Europos Tarybos tarpvyriausybin\xc4\x97se institucijose.\n_START_SECTION_\nSpecializuot\xc5\xb3 ministr\xc5\xb3 konferencijos\n_START_PARAGRAPH_\nPeriodi\xc5\xa1kai vyksta specializuot\xc5\xb3 ministr\xc5\xb3 konferencijas (teisingumo, \xc5\xa1vietimo, \xc5\xa1eimos reikal\xc5\xb3, sveikatos apsaugos, aplinkos, savivaldos, migracijos, moter\xc5\xb3 ir vyr\xc5\xb3 lygyb\xc4\x97s, darbo, \xc5\xbeiniasklaidos, kult\xc5\xabros, sporto, jaunimo ir kt.). Konferencij\xc5\xb3 metu analizuojami svarbiausi konkre\xc4\x8di\xc5\xb3 sri\xc4\x8di\xc5\xb3 klausimai, u\xc5\xbemezgami ir pl\xc4\x97tojami ministerij\xc5\xb3, kurios valstyb\xc4\x97se nar\xc4\x97se dirba pana\xc5\xa1iose srityse, kontaktai, parengiami bendri projektai ir teikiami veiklos si\xc5\xablymai Europos Tarybos darbo programoms.\n_START_SECTION_\nMinistr\xc5\xb3 Komitetas\n_START_PARAGRAPH_\nMinistr\xc5\xb3 Komitetas\xc2\xa0\xe2\x80\x93 tai sprendimus priimanti Europos Tarybos institucija. Ministr\xc5\xb3 Komiteto nariai yra vis\xc5\xb3 valstybi\xc5\xb3 nari\xc5\xb3 u\xc5\xbesienio reikal\xc5\xb3 ministrai arba j\xc5\xb3 nuolatiniai diplomatiniai atstovai Strasb\xc5\xabre. Tai yra vyriausybin\xc4\x97 institucija, kurioje aptariami nacionaliniai po\xc5\xbei\xc5\xabriai \xc4\xaf bendras Europos problemas, ir kolektyvinis forumas, kuriame formuluojami atsakymai \xc4\xaf \xc5\xa1iuos klausimus Europos mastu. Kartu su Parlamentine Asambl\xc4\x97ja Komitetas gina pagrindines Tarybos vertybes ir kontroliuoja, kaip valstyb\xc4\x97s nar\xc4\x97s vykdo savo \xc4\xafsipareigojimus._NEWLINE_Ministr\xc5\xb3 Komiteto sprendimai yra perduodami valstybi\xc5\xb3 nari\xc5\xb3 vyriausyb\xc4\x97ms rekomendacij\xc5\xb3 forma arba \xc4\xaftraukiami \xc4\xaf Europos konvencijas bei sutartis, kuri\xc5\xb3 nuostatos yra teisi\xc5\xa1kai privalomos jas ratifikavusioms valstyb\xc4\x97ms. Be to, Komitetas priima deklaracijas arba rezoliucijas aktualiais politikos klausimais._NEWLINE_Buvo parengta daugiau kaip 190 konvencij\xc5\xb3. Dauguma i\xc5\xa1 j\xc5\xb3 yra skirtos \xc5\xbemogaus teisi\xc5\xb3 klausimams. Be to, konvencijos reguliuoja tas sritis, kurios yra svarbios Europos Tarybos nari\xc5\xb3 demokratin\xc4\x97s, socialin\xc4\x97s ir kult\xc5\xabrin\xc4\x97s sanglaudos \xc4\xaftvirtinimui ir stiprinimui._NEWLINE_Dauguma nutarim\xc5\xb3 turi b\xc5\xabti priimta dviem tre\xc4\x8ddaliais vis\xc5\xb3 bals\xc5\xb3. Svarstant proced\xc5\xabrinio pob\xc5\xabd\xc5\xbeio klausimus u\xc5\xbetenka paprastos bals\xc5\xb3 daugumos._NEWLINE_\xc4\xae Taryb\xc4\x85 stojan\xc4\x8dios valstyb\xc4\x97s \xc4\xafsipareigoja pripa\xc5\xbeinti \xc4\xafstatymo vir\xc5\xa1enyb\xc4\x97s princip\xc4\x85 ir savo pilie\xc4\x8di\xc5\xb3 pagrindines \xc5\xbemogaus teises ir laisves. Be to, jos \xc4\xafsipareigoja nuo\xc5\xa1ird\xc5\xbeiai ir efektyviai bendradarbiauti didesn\xc4\x97s vienyb\xc4\x97s ir ekonominio bei socialinio progreso vardan. Kiekviena valstyb\xc4\x97 nar\xc4\x97 atsako u\xc5\xbe \xc5\xa1i\xc5\xb3 \xc4\xafsipareigojim\xc5\xb3 vykdym\xc4\x85, o Ministr\xc5\xb3 Komitetas kontroliuoja, kaip jos tai \xc4\xafgyvendina. Rimt\xc5\xb3 pa\xc5\xbeeidim\xc5\xb3 atveju Ministr\xc5\xb3 Komitetas gali sustabdyti valstyb\xc4\x97s nar\xc4\x97s atstovavimo teis\xc4\x99, pasi\xc5\xablyti jai pa\xc4\x8diai i\xc5\xa1stoti i\xc5\xa1 Organizacijos arba nuspr\xc4\x99sti, kad ji neteko teis\xc4\x97s b\xc5\xabti Tarybos nare._NEWLINE_Ministr\xc5\xb3 Komitetas pri\xc5\xbei\xc5\xabri konvencij\xc5\xb3 ir valstybi\xc5\xb3 nari\xc5\xb3 susitarim\xc5\xb3 \xc4\xafgyvendinim\xc4\x85. Tai ypa\xc4\x8d svarbu kalbant apie dokumentus, u\xc5\xbetikrinan\xc4\x8dius pagrindines \xc5\xbemogaus teises ir laisves. Svarbiausiuose i\xc5\xa1 j\xc5\xb3 (Europos \xc5\xbemogaus teisi\xc5\xb3 konvencijoje (E\xc5\xbdTK), Europos socialin\xc4\x97je chartijoje, Konvencijoje prie\xc5\xa1 kankinim\xc4\x85 ir ne\xc5\xbemoni\xc5\xa1k\xc4\x85 bei \xc5\xbeeminant\xc4\xaf elges\xc4\xaf ir Tautini\xc5\xb3 ma\xc5\xbeum\xc5\xb3 apsaugos pagrind\xc5\xb3 konvencijoje) yra numatytas \xc4\xafgyvendinimo prie\xc5\xbei\xc5\xabros mechanizmas. Europos \xc5\xbdmogaus Teisi\xc5\xb3 Teismas u\xc5\xbetikrina E\xc5\xbdTK laikym\xc4\x85si sutart\xc4\xaf pasira\xc5\xa1iusiose valstyb\xc4\x97se, nagrin\xc4\x97damas prie\xc5\xa1 valstybes signatares i\xc5\xa1keltas bylas remiantis E\xc5\xbdTK ir jos papildomais protokolais.\n_START_SECTION_\nParlamentin\xc4\x97s Asambl\xc4\x97jos nariai\n_START_PARAGRAPH_\nParlamentin\xc4\x99 Asambl\xc4\x97j\xc4\x85 sudaro vis\xc5\xb3 valstybi\xc5\xb3, Europos Tarybos nari\xc5\xb3, atstovai, kuriuos renka arba skiria nacionaliniai parlamentai\xc2\xa0\xe2\x80\x93 Airija (4), Albanija (4), Andora (2), Arm\xc4\x97nija (4), Austrija (6), Azerbaid\xc5\xbeanas (6), Belgija (7), Bosnija ir Hercegovina (5), Bulgarija (6), \xc4\x8cekija (7), Danija (5), Estija (3), Graikija (7), Gruzija (5), Islandija (3), Ispanija (12), Italija (18), Jungtin\xc4\x97 Karalyst\xc4\x97 (18), Kipras (3), Kroatija (5), Latvija (3), Lenkija (12), Lichten\xc5\xa1teinas (2), Lietuva (4), Liuksemburgas (3), buvusi Jugoslavijos Respublika Makedonija (3), Malta (3), Moldova (5), Monakas (2), Norvegija (5), Nyderlandai (7), Portugalija (7), Pranc\xc5\xabzija (18), Rumunija (10), Rusija (18), San Marinas (2), Serbija ir Juodkalnija (7), Slovakija (5), Slov\xc4\x97nija (3), Suomija (5), \xc5\xa0vedija (6), \xc5\xa0veicarija (6), Turkija (12), Ukraina (12), Vengrija (7), Vokietija (18)._NEWLINE_Parlamentin\xc4\x97je Asambl\xc4\x97joje steb\xc4\x97tojo status\xc4\x85 turi Izraelio, Kanados ir Meksikos parlamentarai. 1997\xc2\xa0m. sausio 13 d. Baltarusijai buvo sustabdytas Parlamento specialaus sve\xc4\x8dio statusas.\n_START_SECTION_\nLietuva Europos Taryboje\n_START_PARAGRAPH_\nLietuva Europos Tarybos nare tapo 1993\xc2\xa0m. gegu\xc5\xbe\xc4\x97s 14 d._NEWLINE_Lietuvos Respublikos nuolatin\xc4\x97 atstovyb\xc4\x97 prie Europos Tarybos \xc4\xafsik\xc5\xabrusi adresu: 42, Rue Schweighaeuser, 67000 Strasbourg, Pranc\xc5\xabzija._NEWLINE_Ambasadorius Gediminas \xc5\xa0erk\xc5\xa1nys yra Lietuvos nuolatinis atstovas prie Europos Tarybos nuo 2008\xc2\xa0m. spalio 6 d._NEWLINE_Ministr\xc5\xb3 Komitete atstovauja U\xc5\xbesienio reikal\xc5\xb3 ministras._NEWLINE_Parlamentin\xc4\x97je Asambl\xc4\x97joje atstovauja delegacija, kuri\xc4\x85 sudaro 4 nariai\xc2\xa0\xe2\x80\x93 Algirdas Butkevi\xc4\x8dius (pirmininkas), Egidijus Vareikis (pirmininko pavaduotojas) Rita Tama\xc5\xa1unien\xc4\x97 ir Emanuelis Zingeris bei 4 j\xc5\xb3 pavaduotojai: Vida A\xc4\x8dien\xc4\x97, Simonas Gentvilas, K\xc4\x99stutis Masiulis ir Virgilijus Poderys._NEWLINE_Viet\xc5\xb3 ir region\xc5\xb3 vald\xc5\xbei\xc5\xb3 kongrese (CLRAE) Lietuvai atstovauja delegacija, kuri\xc4\x85 sudaro 4 nariai: Antanas \xc4\x8cerneckis, Bronis Rop\xc4\x97, Gintautas Gegu\xc5\xbeinskas, Vytautas Simelis ir 4 j\xc5\xb3 pavaduotojai: Antanas Zenkevi\xc4\x8dius, Marija Rekst, Kristina Mi\xc5\xa1kinien\xc4\x97, Rimantas Tara\xc5\xa1kevi\xc4\x8dius.\n_START_SECTION_\nEuropos himnas\n_START_PARAGRAPH_\n1972\xc2\xa0m. Ministr\xc5\xb3 Komitetas patvirtino Europos Tarybos himn\xc4\x85\xc2\xa0\xe2\x80\x93 tai Herberto fon Karajano aran\xc5\xbeuota L. van Bethoveno Devintosios simfonijos \xe2\x80\x9eOd\xc4\x97 d\xc5\xbeiaugsmui\xe2\x80\x9c preliudija. Himnas atliekamas oficiali\xc5\xb3 Europos ceremonij\xc5\xb3 metu.\n_START_SECTION_\nEuropos diena\n_START_PARAGRAPH_\n1964\xc2\xa0m. Europos Tarybos \xc4\xafk\xc5\xabrimo metini\xc5\xb3 proga Ministr\xc5\xb3 Komitetas nutar\xc4\x97, kad gegu\xc5\xbe\xc4\x97s 5 d. bus \xc5\xa1ven\xc4\x8diama kaip Europos diena. Jos tikslas\xc2\xa0\xe2\x80\x93 \xc4\xaftraukti visuomen\xc4\x99 \xc4\xaf Europos vienijimosi proces\xc4\x85.'